text: Rødvin og bailey skal forsøde de ældres liv
  03 februar 2011 kl. 09.13
  Et plejecenter i Vojens vil de næste par dage vise deres ældre det søde liv med masser af god mad og vin.
  På Povlsbjerg Plejecenter i Vojsen skal de ældre have en ekstraordinær oplevelse de næste tre dage.
  Her har Povlsbjerg Plejecenter arrangeret tre Lotte-dage. Lotte-dagene er inspireret af plejehjemmet Lotte på Frederiksberg, som i de senere år har fået en del opmærksomhed.
  Plejehjemmet Lottes leder Thyra Frank har gjort det til en dyd, at de ældre skal have et godt, muntert og værdigt liv.
  Det er den tankegang Plejecenteret Povlsbjerg vil tage til sig i de næste par dage. 
  - Det handler om at forsøde livet for vores ældre beboere og gøre hverdagen mere spændende for dem, så det ikke bliver den samme trummerum, siger Jens Peter Rasmussen fra Povlsbjerg Plejecenters Venner.
  De 90 ældre på plejecentret får leveret alle måltider fra en kro med både rødvin til aftensmaden og Bailey til kaffen.
  Beboerne får selv lov til at bage kage til kaffen og i løbet af dagene vil der være musik, dans og hospitalsklovne til underholdning.
  Dagene bliver afsluttet med en gallafest lørdag aften, hvor de vil få serveret en 3-retters menu: rejecocktail, gammeldags oksesteg med hvidkål og chokoloade mousse
  